

***Les femmes et les hommes vivaient heureux pour toujours***

Nekada davno, još pre nove ere, nastala je ljudska zajednica. U toj zajednici živeli su muškarci i žene, jedni drugima pomagali su. Otkrili su mnogo toga: govor, vatru, točak i druge njima iznenađujuće stvari. Zaključili su da pećina nije jedino stanište, pa su tako počeli da grade kućice na obalama reka ili jezera. Zajedno su obavljali sve poslove i dugo živeli u slozi. Međutim, kako je vreme odmicalo sve se menjalo. Svi muškarci radili su neke teže, važnije, poslove, dok su ženama dodeljivani lakši poslovi. To je značilo da muškarci idu u lov, u seču drveća, u potragu za novim domom i da skoro nikada ne budu kod kuće. Žene su, s druge strane, spremale hranu, brinule o deci, o kući i o muškarcu koji bi se na kraju dana vratio umoran. Da bi uspele da urade sve ove poslove, ženama je postalo uobičajeno da ceo dan provedu kod kuće.

Vreme je teklo i teklo, a žene su sve više i više ostajale kod kuće, dok su muškarci bili ti koji su mogli da imaju posao i zarađuju novac. Muškarcima je bilo važno da, kada se vrate kući, na stolu bude ručak i kuća bude sređena, a zatim bi sedeli do kasno u noć i dovršavali posao. Na žene, koje su se uvek trudile da budu sređene da bi im se dopale, oni uopšte nisu obraćali pažnju. Sve dok, jednog tmurnog dana, muškarci nisu odlučili da žene ne izlaze iz kuće, ukoliko oni to ne dozvole. Žene nisu imale drugi izbor, osim da prihvate to, zbog toga što su muškarci, fizički, bili jači od njih. Vremenom, one su se navikle na kućni život i na to da, ukoliko kažu svoje mišljenje ili usprotive se muškarcu, on će ih udariti, a možda i ubiti. Nasilje nad ženama postala je svakodnevnica.

Sigurno se pitate zašto nisu ostavile muškarca i otišle da žive negde daleko. Odgovor je jednostavan: plašile su se. Plašile su se da, ukoliko odu, oni će ih naći i ubiti. Ili da neće imati od čega da žive. Ili, ako su imale dece, da će im ih muškarci uzeti. Uzeće, za njih, najveće blago ovog sveta. Postojalo je više razloga da ostanu, a manje da odu.



Teodora Milijić

I nisu mogle. Nisu mogle da ostave svoje srce, svoje blago i svoju nadu za životom i odu. Morale su da budu hrabre, jer hrabrost i upornost bile su njihov ključ do pobede.

Kroz istoriju, kako je vreme prolazilo, muškarci su bili ti koji su upravljali svetom, pisali knjige, osvajali nagrade i uvek bili u centru pažnje. Kada bi žene otkrile nešto ili napisale knjigu, muškarci bi preuzeli sve zasluge jer je, po njima, bilo sramota da žene urade tako nešto.

Mnogo žena je ispustilo poslednji dah zbog toga što su želele da se i njihov glas čuje. Zbog toga što su i one ljudi i zato što zaslužuju da same ispisuju svoju sudbinu. Ali ne brinite, postojalo je nekoliko žena heroja koje nisu želele da budu nečiji robovi i bile su spremne da se suprotstave muškarcima. Te žene su odlučile da donesu ženska prava. Želele su da i žene imaju ista prava kao i muškarci. Jer, zašto žene ne bi mogle da upravljaju firmom, rešavaju matematičke probleme ili otkriju nešto što bi moglo da spase svet? Kroz generacije, žena heroja bilo je sve više i sve su imale jedan cilj: da svi ljudi imaju ista prava. Borile su se za to iako su bile omalovažavane, zatvarane i proterivane. Ma koliko bilo teško, nisu odustajale. Možda one nisu imale natprirodne moći kao što to biva u bajkama, ali imale su volju da promene svet.

I uspele su u tome, ali ne u potpunosti. Baš u ovom trenutku, u kome ti čitaš ovo, negde u svetu jedna žena prebijena je ili čak ubijena od strane muškarca. Veruješ li da još uvek postoje žene kojima je zabranjeno obrazovanje? Postoje, i koliko god one to želele, ne mogu se školovati. Ili da postoje žene koje moraju da se udaju sa svojih 13 - 14 godina protiv svoje volje?

Prošlo je mnogo vremena od nastanka prve ljudske zajednice. Puno toga se promenilo, ali ne u dobrom smislu, već u lošem. Znam, sigurno ste mislili da je ovo jedna od onih lepih bajki i da će kraj biti srećan i svi biti zadovoljni. Međutim, kraj ove bajke zavisi baš od tebe. Jer, možda ćeš baš ti pomoći u tome da svi ljudi imaju ista prava i da kraj ove bajke glasi „i žene i muškarci živeli su srećno do kraja života“.